Hekk kif dħalna fl-għar ma stajniex nemmnu lil għajnejna. Bdejna naraw l-impossibbli, dak li dejjem ħlomna li naraw imma konna nafu li qatt ma jista' jiġri. Affarijiet li jiġru biss fil-ħrejjef. Kien il-Ħadd filgħodu, inzertat ġurnata sabiħa, is-sema blu, ix-xemx tisreġ, biss ma ddejqekx minħabba l-fatt li konna għadna fl-ewwel gimgħa ta' Frar. Il-lejl ta' qabel konna ftehemna li jekk l-għada joħroġ temp sabiħ immorru fil-kampanja. Hekk għamilna. Filgħodu bdejna nlestu xi affarijiet biex nieħdu magħna: ilma, termos bil-kafè, u xi żewgt ifliexken minn dak il-likwidu ħamrani li xħin tkun legligt naqra żejjed minnu, għajnejk jibdew ileqqu bħar-riflessjoni tax-xemx fuq xi għadira. Ħadna wkoll xi ħaġa xi nnaqqru. U iva l-kelma ġġib hekk. Ħadna dixx għagin il-forn, trajfil u kaxxa pasti. Stivajna kollox fil-karozza u tlaqna. Wasalna. Bdejna nħottu kontejner affarijiet. Xħin ippustjajna kollox tlaqt nimxi. Kont ili ħafna ma niġi f'dan il-post. L-aħħar li ġejt, xi ħames snin ilu, kien għad kelli disa' snin. Dejjem kelli kurżità x'kien hemm wara dak il-ġebel poġġut mal-ħajt maġenb is-siġra tal-ħarrub. Wasalt ħdejn il-ħarruba u bqajt niċċassa lejn il-ġebel poġġut. Ersaqt viċin. Ġbidt l-ewwel ġebla. Bqajt naqla' l-ġebel sakemm quddiemi kien hemm fetħa. Dħalt u nżilt taraġ żgħir u dejjaq. Kien hemm passaġġ żgħir u bqajt dieħel. Il-passaġġ kien jagħlaq. Mal-ħajt kien hemm muftieħ. Qlajtu. Il-musmar li miegħu kien imdendel tela' 'l fuq u parti mill-ħajt ta' quddiemu resqet. Għall-mument bżajt u tlajt niġri fuq. Għidt lil familti imma ma ridux jemmnuni. Ħija, peress li ġieli kien jiġi jimxi miegħi, kien jaf bil-ġebel poġġut u mar jara. Ikkonferma li vera. Morna kollha u dħalna. Dħalna minn fejn il-ġebla kienet resqet. Imxejna passaġġ żgħir u mbagħad feġġ għar. Dħalna. Kien hemm kesħa kbira. L-għar kien mimli sniedaq. Ftaħna wieħed minnhom u xħin rajna x'kien hemm qalbna saħnet. Ftaħna l-oħrajn. Kienu lkoll mimlijin bl-istess ħaġa. Kienu mfawrin b'muniti tad-deheb, djamanti, ġojjelleriji, ħaġar, kuruni u kalċijiet tad-deheb. Dakinhar stess morna għall-vann tan-nannu u bdejna ngħabbu, però ġol-kaxxa, kulma bdew joqogħdu kienu tliet sniedaq kbar u wieħed żgħir. Bdejna ngħattuhom bi gverta. Għamilna xi sitt vjaġġi. Xħin wasalna d-dar, kollha miġburin fis-salott bis-sniedaq mal-ġenb, flimkien man-nanniet, kulħadd beda jgħid x'ser jagħmel b'sehmu. Jiena dejjem xtaqt immur il-Maldivi imma issa mhux biss nista' mmur imma nista' nixtri l-gżira u noqgħod hemm waħdi!
Hekk kif dħalna fl-għar ... – Aiken G. Gatt 10A